《寄鸿轩诸子》
清代·陆奎勋

酒旗歌板忆同群，臂缕春来月减分。弟子心疑《进学解》，先生腹草《送穷文》。

短檠多泪何堪剪，小砚无年却要耘。果有洛阳田二顷，不劳封作武安君。

作者简介：（1663—1738）浙江平湖人，字聚侯，一字坡星，号陆堂。康熙六十年进士。官检讨。十二岁即能诗，四十一岁时专心经学。有《陆堂诗文集》、《陆堂诗学》、《易学》、《今文尚书说》、《春秋义存录》、《戴礼绪言》、《鲁诗补亡》。